**Trenger oppdatering:** Denne artikkelen eller seksjonen er ikke oppdatert med ny utvikling eller ny informasjon. Du kan hjelpe Wikipedia med å oppdatere den.
**Rakkerfilm AS** er et norsk firma som tidligere produserte videoer til videodelingsnettstedet YouTube. Selskapet er det største innenfor produksjon av norskspråklige spillrelaterte videoer.[] Selskapet ble stiftet i 2013 av Dennis Vareide, Ruben Vareide og Preben Fjell. I dag er Ruben Vareide daglig leder med Sondre Mogård som ansatt og styreleder.

Kanaler
-------

### PrebzOgDennis

«PrebzOgDennis» var Rakkerfilms største kanal, og den første kanalen Vareide og Fjell lagde sammen i 2012. Den var Rakkerfilms største norskspråklige kanal, og også Norges største norskspråklige kanal i antall abonnenter. Videoene på kanalen er spillrelatert, og inneholder flere serier. Spillene som er representert omfatter blant annet Minecraft og Grand Theft Auto. Kanalens mest populære serie er «Lørdagskos», der Dennis Vareide og Preben Fjell utfører utfordinger fra publikum og svarer på spørsmål. Kanalen vant tittelen *Årets YouTuber(e)* under YouTube-kåringen Gullsnutten i februar 2015.

Videoen «Prebz mot Dennis Rap Battle runde 2» vant prisen *Årets snutt* under samme utdeling. Kanalen var også nominert til prisene *Årets morsomste kanal*, *Årets livsstilskanal* og *Årets spillkanal*. Videoen «Prebz og Dennis - Veien til 100 000» var nominert i kategorien *Årets snutt*. Kanalen har enn 250 179 abonnenter og 195 295 000 avspillinger (mars 2019), noe som er mer enn de større norske mediehusene på nett. Kanalen hadde 251,185 abonnenter på dagen den siste videoen ble lastet opp.

I januar 2018, gjorde flere aviser det kjent at PrebzOgDennis legger ned YouTube-kanalen. Dette var noe som først kom frem i boken *Kongen av gutterommet*, en biografi skrevet av Dennis Vareide og Webjørn S. Espeland. Det kom også senere en video av PrebzOgDennis selv, som bekreftet dette. De streker godt under at de fortsatt er gode venner, og at de vil avslutte når de er på topp. Kanalen ble offisielt lagt ned i mars 2018. Senere har de fire youtuberne gått hver sine veier innenfor bransjen. Ruben Vareide og Sondre Mogård produserer fortsatt innhold til kanalen "Rakkerstreker".

### Rakkerstreker

Rakkerstreker er en kanal som ble opprettet for å være en ren gaming-kanal. Den ble satt igang tidlig 2017 og hadde 50 000 abonnenter i januar 2018. Etter at det ble kjent at Dennis Vareide og Preben Fjell sluttet, tok Ruben Vareide og Sondre Mogård over denne kanalen. Kanalen har mer enn 67 900 abonnenter og 19 425 000 avspillinger (mai 2019).

Prebz og Dennis mot kreft
-------------------------

I november 2013 hadde Rakkerfilm sammen med Joachim Haraldsen og Håvard Mathisen en tolv timer lang direktesending på nettstedet TwitchTV hvor de samlet inn penger til Kreftforeningen. Det er anslått at over 20 000 var innom sendingen der de hadde som mål å samle inn 30 000 kroner. Målet ble slått etter få timer, og da sendingen var over hadde over 71 000 kroner kommet inn.

Den 29. november 2014 sendte Rakkerfilm direkte fra kl. 10 til 22. Denne gangen var det bare Rakkerfilms ansatte som var en del av sendingen. Målet for innsamlingen, også dette året til Kreftforeningen, var å samle inn 100 000 - 150 000 kroner. Dette målet ble oppfylt under sendingens første timer, og bare minutter før sendingen ble avsluttet tvitret Kreftforeningen at 300 000 kroner hadde kommet inn på konto, til tross for at nettsidene deres gikk ned på grunn av den store pågangen. Under sendingen hadde de opp til 5300 seere samtidig, noe som slo VGs nye TV-satsing VGTV.

Direktesendingen for 2015 gikk til samme formål, og ble sendt fra 18. desember til 20. desember. Den ble altså utvidet til 48 timer, og var med kun de faste personene i Rakkerfilm og Håvard «Alacho» Nordlie Mathisen som gjestet sendingen natt til 20. desember. Målet var å samle inn det samme som året før, 300 000 kroner. Da sendingen var ferdig var innsamlet sum på over én million kroner, fordelt på knapt 5 000 donasjoner. På det meste var det rundt 8000 som så på sendingen. Det oppsto en feil i betalingssystemet til Kreftforeningen som folk utnyttet for å donere tilsynelatende enorme summer. Etter kort tid var den totale summen oppe i over 789 milliarder kroner. Feilen ble raskt fikset og de falske donasjonene ble slettet.

I 2016 ble innsamlingsaksjonen avholdt fra 5. desember til 10. desember ved å ha direktesendinger om ettermiddagen hverdagene, så tolv timer sammenhengende lørdag. Det ble samlet inn rett over 470 000 kroner fordelt på litt under 1800 donasjoner. Det var flere gjester innom under sendingene gjennom hele uka.

Referanser
----------

1. ↑
2. ↑  «Top 100 YouTubers in Norway by Subscribed». SocialBlade. 5. mars 2015. Besøkt 5. mars 2015.
3. ↑  «Så glade ble Prebz og Dennis for å vinne Youtube-pris». Varden. 15. februar 2015. Arkivert fra originalen 2. april 2015. Besøkt 5. mars 2015.
4. ↑  «Prebz og Dennis vart «Årets Youtubere»». Vestnytt. 16. februar 2015. Arkivert fra originalen 2. april 2015. Besøkt 5. mars 2015.
5. ↑  «Gullsnutten». Gullsnutten. Arkivert fra originalen 15. mars 2015. Besøkt 5. mars 2015.
6. ↑  «Spillverdenens nye helter». Aftenposten. 29. januar 2014. Besøkt 5. mars 2015.
7. ↑  «Prebz og Dennis gir seg - legger ned YouTube-kanalen» **(norsk)**. Besøkt 16. januar 2018.
8. ↑  PrebzOgDennis (16. januar 2018). «Ja, vi slutter med Prebz og Dennis». Besøkt 16. januar 2018.
9. ↑  «Gamere streamer inn penger til Kreftforeningen». Varden. 14. desember 2014. Arkivert fra originalen 13. oktober 2017. Besøkt 5. mars 2015.
10. ↑  «De fiksen 71.000 på 12 timer». Varden. 15. desember 2014. Arkivert fra originalen 25. september 2017. Besøkt 5. mars 2015.
11. ↑  «Norske Prebz og Dennis er Youtubestjernene alle under 18 har hørt om». VG. 30. november 2014. Besøkt 6. mars 2015.
12. ↑  «Prebz og Dennis mot kreft». Kreftforeningen. Besøkt 6. mars 2015.
13. ↑  Kreftforeningen (29. november 2014). «Det er så bra engasjement og støtte til @PrebzogDennis sin innsamling, så siden vår er foreløpig nede. Vi jobber med å få den opp igjen!». *@Kreftforeningen* **(norsk)**. Besøkt 6. mars 2015 – via Twitter.
14. ↑  Kreftforeningen (29. november 2014). «300 000 kroner er foreløpig kommet inn på innsamlingen @PrebzogDennis :) Utrolig bra! Vi jobber med å få opp siden. #prebzogdennismotkreft». *@Kreftforeningen* **(norsk)**. Besøkt 6. mars 2015 – via Twitter.
15. ↑  «Youtube-stjerner danker ut tv-kanal med 12 timers maraton». DN. 29. november 2014. Besøkt 6. mars 2015.
16. ↑  «Prebz og Dennis mot Kreft 2015!». *YouTube*. Prebz og Dennis. Besøkt 15. desember 2015.
17. ↑  «Prebz og Dennis mot kreft 2015». Kreftforeningen. Besøkt 22. desember 2015.
18. ↑  Øyvang, Martin. «Samlet inn over én million kroner til Kreftforeningen». *Varden*. Arkivert fra originalen 23. desember 2015. Besøkt 22. desember 2015.
19. ↑  «YouTube-stjernene samlet inn over en million». *VG*. Besøkt 22. desember 2015.
20. ↑  «YouTube-stjerner håver inn penger til Kreftforeningen NÅ». *VG*. Besøkt 22. desember 2015.
21. ↑  PrebzOgDennis (4. november 2016). «VÅR 4 ÅRSDAG». Besøkt 4. november 2016.
22. ↑  «PREBZ OG DENNIS MOT KREFT 2016». *Kreftforeningen*. Besøkt 11. desember 2016.
23. ↑  «Twitch». *Twitch*. Besøkt 11. desember 2016.
24. ↑  «Twitch». *Twitch*. Besøkt 11. desember 2016.

Eksterne lenker
---------------

* Offisielt nettsted Rediger på Wikidata
* Offisiell nettbutikk Arkivert 17. juni 2015 hos Wayback Machine.

|  |  |
| --- | --- |
| Oppslagsverk/autoritetsdata | Brønnøysundregistrene
 |